Nuuskommentaar: Die EFF, ANC en die soeke na rassegeregtigheid | Maroela Media
Nuuskommentaar: Die EFF, ANC en die soeke na rassegeregtigheid
Die EFF en ANC het vanoggend die hekke van die landdroshof in Pretoria-Noord afgebreek in 'n poging om in die hof te kom waar Leon Coetzee om borgtog aansoek gedoen het.
Coetzee word daarvan beskuldig dat hy vir Themba Thabethe drie keer met 'n mes gesteek het ná 'n beweerde stryery oor 'n WhatsApp-boodskap – Coetzee meen hy het uit selfverdediging opgetree.
Dié betoging herinner oombliklik aan dieselfde partye se betoging in Piet Retief verlede maand.
Gegewe die EFF se geskiedenis van optrede, kan 'n mens met redelike sekerheid verwag dat dié saak nes die Pampoenkraal-saak in 'n rassepolarisering gaan ontaard. Nadat die beskuldigdes in die Pampoenkraal-saak borgtog toegestaan is, het die EFF gesê dat hy die regter gaan verkla omdat 'n rasseonreg geskied het.
Die EFF het al die kuns vervolmaak om alle situasies waarin swart en wit mense in wisselwerking tree en die swart persoon volgens die party benadeel word, in 'n rassepolarisering te verander. Alle negatiewe wit teenoor swart optrede kom áltyd neer op rassisme. Die feite van die saak taan teen die soeke na rassegeregtigheid vir die EFF. Wanneer jou lewensuitkyk is dat wit mense inherent sleg en swart mense inherent onderdruk en onskuldig is, swaai die saak ook net in een rigting.
Dit is presies hier waar individuele rassisme vervang word met sistemiese rassisme. Swart mense word weens die ingeboude magsverhoudinge in die wêreld onderdruk gebore en wit mense as onderdrukkende rassiste gebore.
Wanneer 'n mens kyk na die grootte van die Black Lives Matter-beweging is dit ook moeilik om dié sentiment af te skryf as iets wat net deur radikale randfiguurpartye soos die EFF ondersteun word. Ná George Floyd se dood het 15 tot 26 miljoen mense in Amerika aan BLM-betogings deelgeneem. Dit beteken dat die BLM-beweging en minstens die sentimente daarvan baie hoofstroom is.
Dit laat 'n mens ook dink aan Lindsay Myeni, weduwee van die oud-Suid-Afrikaanse rugbyspeler Lindani Myeni, wat gister haar man se gedenkdiens bygewoon het. Lindani is in April in Hawaii deur die polisie doodgeskiet nadat hulle ontbied is om op 'n vermeende huisbraak te reageer. Volgens die polisie het hulle uit noodweer opgetree – tog is die saak oombliklik gebruik as bewys van Amerika se sistemiese rassisme.
Lindsay wil nou haar kinders in Suid-Afrika kom grootmaak, omdat hulle weens hul (swart) velkleur glo nie veilig teen die polisie in Amerika is nie. Daarom sal hulle in Suid-Afrika 'n voorspoediger bestaan kan voer.
Gegewe Suid-Afrika se misdaadsyfers, ondoeltreffende polisiediens en verlamde regstelsel is dit moeilik om na die feite te kyk en steeds te glo Suid-Afrika is veiliger as Amerika. Verder is daar min bewyse dat swart mense in Amerika bloot weens hul velkleur doodgeskiet word deur die polisie.
Tog kan 'n mens in die lig van BLM se groot ondersteuning en Myeni se besluit glad nie ontken dat daar iewers 'n persepsieprobleem bestaan nie. Daar is duidelik miljoene mense op grondvlak wat ten minste gedeeltelik met die BLM-beweging saamstem. Daar bestaan beslis opvattings dat swart mense in Amerika permanent op die agtervoet is, 'n aansienlik negatiewer verhouding met die polisie as wit mense het en uitsluitlik weens hul velkleur onregverdig geteiken word.
Dit laat 'n mens wonder waarom soveel mense sentimente en idees ondersteun wat verwyder is van die werklikheid. Die een rede is dat mense nie suiwere rasionele wesens is nie, maar eerder opgesweep en oortuig word deur stories, emosie en passie. Tog moet daar ten minste elemente van die storie in die werklikheid gesetel wees.
Wanneer daar met oortuiging vertel word dat swart mense in Amerika weens hul ras geteiken word en 'n wit polisieman dan 'n swart persoon doodskiet – ongeag die feite of omstandighede – begin mense glo dat Amerika sistemies rassisties is. Die datapunt uit die werklikheid maak juis die stórie so geloofwaardig. 'n Swart persoon ís deur die polisie geskiet – die storie van sistemiese rassisme moet dan waar wees.
Gewone mense wil ook oor die algemeen nie hê dat ander mense sonder rede moet sterf nie. Sodoende voel hulle 'n morele onreg word gepleeg wanneer iemand onskuldig doodgaan. Dit is presies hierdie opregte medelye wat uitgebuit word om 'n oneerlike narratief te bevorder.
Sodoende word dit skielik verstaanbaar dat miljoene opregte mense in Amerika ondanks die werklikheid en statistieke iets soos BLM steun – hulle is uiteindelik oortuig deur die storievertellers.
Dan is die belangrike vraag waarom en presies wie sulke oneerlike stories sal vertel. Soos in baie gevalle kom dit uiteindelik neer op belange en mag. Diegene wat sulke stories vertel, kan iets daarby baat wanneer mense in hul massa dit begin onderskryf. Dit is ook geen samesweringsteorie nie, maar bloot die eeueoue verhaal van dit waartoe mense in staat kan wees wanneer hulle mag verkry.
Die EFF baat daarby om gewone swart mense op grondvlak te oortuig dat hulle sistemies onderdruk word deur wit mense. Alles daadwerklik sleg in swart mense se lewe is nie weens swak regering nie, maar eerder weens onderdrukkende wit mense. As lede gewone mense hiervan oortuig, kan húlle die oplossing vir die probleem wees. Die EFF is die party wat swart mense van blywende wit onderdrukking sal bevry – al wat swart mense moet doen, is om vir hulle politieke mag te gee.
Dit is juis waarom dit so belangrik is om meer, beter en eerliker stories te vertel. Nie in 'n soeke na mag nie, maar eerder in 'n soeke na die waarheid. Dit is hierdie narratiewe wat die werklikheid gaan beïnvloed, mense se menings vorm en uiteindelik die geskiedenis skryf. Narratiewe en stories vorm die werklikheid waarin ons leef – diegene wat dit vertel, gaan uiteindelik die werklikheid vorm. Hoe eerliker en nader aan die waarheid dit is, hoe nader gaan die samelewing ook aan die waarheid en werklikheid kan leef.
Indien oneerlike stories al is wat vertel word, gaan 'n oneerlike werklikheid al wees wat jy ken. Indien jy 'n eerliker samelewing nader aan die waarheid wil vorm, moet alternatiewe stories deur alternatiewe platforms vertel word. Dus, weergawes wat bereid is om die waarheid eerder as mag te beskerm.
If we were red and blue, the same condescending attitudes will be displayed.
These people should really find something productive to do.
I am so fedup with this race nonsense I could pop a vain.
"Victim mentality". En nou word deur linkses, wat die oorgrootte media beheer, aangeblaas.
Hoe dan anders? As dit omgekeerd was het dasr niks van di saak gekom nie. By my dogterhulle ht 2 blanke ouens al 8 keer ingebreek. Die polisie speuders en forensies was dadelik vaoggen daar. Hul hande is afgekap en jy mag nie op hul skiet i. Hul 2 broers sit in die tronk maar polisie se hul gaan net weer vrygelast word. Die fout le by ons howe
Die "tweede revolusie" gaan nie (soos was baie glo) swart teen wit wees nie maar soos in Ruanda, Rusland, Frankryk, ens is dit amper altyd tussen ryk en arm, arm massas teen middelklas. Witmense word voorgehou as "ryk" maar in werklikheid sal so revolusie eenvoudig wees tussen die wat het en die wat nie het nie. Pampoene soos die EFF gebruik ras maar net om hul gevolg te verenig en hul mag te toets. Gelukkig is ons middelklas (nog nie) te sagte teiken nie, maar ons sal daar kom en dan… 15miljoen is gelukkig ook nie verteenwoordigend van die amper… Lees meer »
Die EFF moet my kom sien dat ek hul kan vertel van swart op wit rassisme en hul sommer paar warm klappe gee. Onnosel goed!!!!